МОНГОЛ УЛСЫН ЗАСГИЙН ГАЗРЫН ХЭРЭГЖҮҮЛЭГЧ АГЕНТЛАГ

ГАДААДЫН ИРГЭН, ХАРЬЯАТЫН ГАЗАР

ҮЙЛ АЖИЛЛАГААНЫ 2022 ОНЫ ТАЙЛАН

2022 оны 12 дугаар сарын 12 Улаанбаатар хот

Засгийн газрын хэрэгжүүлэгч агентлаг Гадаадын иргэн, харьяатын газар нь Төрийн албаны тухай, Гадаадын иргэний эрх зүйн байдлын тухай, Харьяатын тухай, Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай, Цахим хөгжлийн багц хууль болон бусад холбогдох хууль тогтоомж, тогтоол, шийдвэр, Улсын онцгой комисс, Нийслэлийн онцгой комиссын шийдвэрийг баримтлан 2022 он (2021 оны 12 дугаар сарын 11-ний өдрөөс 2022 оны 12 дугаар сарын 10-ны өдрийг дуустал)-д үйл ажиллагааны хүрээнд дараах арга хэмжээг зохион байгуулж ажиллав.

НЭГ. ҮНДСЭН ҮЙЛ АЖИЛЛАГАА

* 1. Виз, зөвшөөрлийн чиглэлээр:

 1.1.1. Гадаадын иргэнд үзүүлсэн виз, визийн зөвшөөрлийн үйлчилгээ:

Тайлант хугацаанд 17385 гадаадын иргэнд визийн зөвшөөрөл олгож, үүнээс 12317 иргэний визийн зөвшөөрлийг Монгол Улсаас гадаад улсад суугаа дипломат төлөөлөгчийн газарт, хилийн боомтод виз олгох 5068 иргэний визийн зөвшөөрлийг хилийн боомт, бүсийн газруудад илгээлээ. (Хүснэгт 1)

Түр ирэгч, албан болон хувийн хэргээр оршин суухаар ирэх хүсэлт гаргасан төрийн захиргааны байгууллага, аж ахуйн нэгж, иргэний хүсэлтийг үндэслэн 4451 иргэнд хилийн боомтод, төв байгууллагад 14 иргэнд буюу нийт 4465 гадаадын иргэнд зохих ангиллын Монгол Улсын виз олгосон. (Хүснэгт 1)

Мөн 83 иргэнд гарах-орох цагаачийн мэдэгдэл олгож, 16 гадаадын иргэний визийн шилжүүлэг хийлээ.

Хүснэгт 1

|  |  |  |  |
| --- | --- | --- | --- |
| Визийн зөвшөөрөл | Виз | Оршин суух зөвшөөрөл | Түр ирэгч |
| Хилийн чанадад | Хилийн боомтод | олгосон | сунгасан | хэлбэр, төрөл өөрчилсөн | хаягийн бүртгэл | байх хугацаа сунгалт |
| 12317 | 5068 | 4465 | 9236 | 15133 | 43 | 8206 | 5446 |
| 17385 |

1.1.2. Гадаадын иргэний бүртгэл, хяналт:

Эрх бүхий төрийн захиргааны байгууллагын зөвшөөрлийг үндэслэн 9236 гадаадын иргэнд Монгол Улсад оршин суух зөвшөөрөл олгож, 15133 иргэний оршин суух зөвшөөрлийн хугацааг сунган, оршин суух зөвшөөрөлтэй 7111 иргэний бүртгэлд хасалт хийв. (Хүснэгт 1)

Гадаадын иргэнийг уригч 374 аж ахуйн нэгж, иргэний хүсэлтийн дагуу 945 гадаадын иргэнд виз, бүртгэлийн талаарх мэдээлэл бүхий тодорхойлолт олгож, Монгол Улсад түр ирэгчээр ирсэн 8206 гадаадын иргэнийг хаягийн бүртгэлд бүртгэсэн. Мөн Монгол Улсад 90 хүртэл хоногийн визтэй ирсэн болон визгүй зорчдог түр ирэгч гадаадын иргэдээс тус улсад байх хугацааг сунгуулах хүсэлтийг хянан 5446 иргэний байх хугацааг 30 хүртэл хоногоор сунгасан. (Хүснэгт 1)

График 1

Дээрх тоон үзүүлэлтийг 2021 оны үзүүлэлттэй харьцуулахад визийн зөвшөөрөл олголт 59.1 хувь, виз олголт 32.4 хувь, оршин суух зөвшөөрөл олголт 55.5 хувиар тус тус өсөж, оршин суух зөвшөөрлийн сунгалт 12.7 хувиар буурчээ.

“Монгол Улсад оршин суух үнэмлэх” 15975 ширхэг шинээр хэвлэж, 8377 үнэмлэхийн хүчинтэй хугацааг сунган, 375 үнэмлэхэд хаягийн хөдөлгөөний бичилт хийлээ.

Оршин суух зөвшөөрөл сунгуулах хүсэлт ирүүлсэн 1254 гадаадын иргэний хүсэлтийг байгууллагын даргын 27 удаагийн тушаалаар шийдвэрлэж, 70 иргэнд регистрийн дугаар, 1 иргэнд зорчих үнэмлэх олгосон.

1.1.3. Цахим үйлчилгээ, программ хангамж:

Тайлант онд нийт 6206 аж ахуйн нэгж, байгууллагын 19051 гадаадын иргэний хүсэлтийг цахим (eimmigration.mn)-аар хүлээн авч, холбогдох хууль, журмын дагуу хянан, шийдвэрлэлээ.

Визийн мэдээллийн нэгдсэн сан “еvisa.mn” системээр нийт 36 улсын 7551 иргэнд цахим виз олгож, 16 улсын 144 гадаадын иргэний визийн хүсэлтэд татгалзсан.

Гадаадын иргэнд бүртгэлийн дугаар олгох систем (RNSF)-д нийт 295118 гадаадын иргэнд бүртгэлийн дугаар олгов. Гадаадын иргэний бүртгэлийн дугаар олгох (RNSF) системийн сервисийг Татварын ерөнхий газар, Нийгмийн даатгалын ерөнхий газар, Мобиком ХХК-тай холбож мэдээлэл харилцан солилцож эхэллээ.

Түүнчлэн цахим системээр дамжуулан нийт 24202 гадаадын иргэнийг бүртгэлээ.

* гар утасны аппликэйшнээр – 10916 иргэн,
* eimmigration.mn системээр – 13138 иргэн,
* emongolia порталаар дамжуулан – 148 иргэн.

Еimmigration системд оршин суух зөвшөөрлийн хугацаа сунгах, хасах хүсэлт гаргах, цагаачийн гарах-орох мэдэгдлийг хүлээж авах хэсэг, виз сунгуулах хүсэлтийг цахимаар хүлээж авах, иргэн өөрийн оршин суух зөвшөөрлийн мэдээллийг шалгах, тодорхойлолт хэлбэрээр гаргаж авах боломж, шинэ хүсэлт, шийдвэрлэлт бүрийн явцыг талаарх мэдээллийг хүргэх хариу мэйлийн хөгжүүлэлт болон хэрэглэгч шинээр бүртгүүлэхэд Yahoo mail-ээр бүртгэл үүсгэхгүй байх тохиргоо зэрэг 11 дэд ангиллын 56 төрлийн үйлчилгээг нэмж хөгжүүллээ.

Оршин суух зөвшөөрөлтэй гадаадын иргэний мэдээллийг “Оршин суух үнэмлэх хэвлэх программ” (RCP)-д дамжуулах сервис (API) шинээр хөгжүүлэв.

Байгууллагын цахим сайтын нэмэлт хөгжүүлэлтийн хүрээнд газар, хэлтсүүдээс ирүүлсэн 25 удаагийн хүсэлтийн дагуу 11225 өөрчлөлт шинэчлэлтийг тухай бүр хийж ажиллажээ.

ISM системд мэдээлэл засварлах маягтын дагуу 22 засвар үйлчилгээ хийж, давхардсан тоогоор 61 хэрэглэгчийн эрхийг шилжүүлэн сервер гэмтсэн гацсан үед ашиглах аваарын программ хангамжийг хөгжүүлэн 08 дугаар сарын 22-ны өдрөөс нэвтрүүллээ.

Зөвлөгөө мэдээллийн үйлчилгээний утасны 1800-1882 дугаарыг CallPro системд шилжүүлэн, тохиргоог хийж, системийг 05 дугаар сарын 14-ний өдрөөс эхлэн 5 шугамаар буюу төв газарт 2 цэг, боомт, орон нутаг дахь 3 газраас холбогдон дуудлага хүлээн авах боломжтойгоор зохион байгуулсан.

“Гадаадын иргэний бүртгэл мэдээллийн нэгдсэн сан” системийг нэвтрүүлэх арга хэмжээний хүрээнд хөгжүүлэлт гүйцэтгэх байгууллагатай байгуулсан гэрээний хэрэгжилтийг холбогдох “Ажлын хэсэг“-ээс “үр дүнд хүрээгүй, хэрэгжилт хангалтгүй” үнэлсэн тул гэрээг цуцалж, байгууллагыг дахин сонгон шалгаруулсан.

Захиалагч, гүйцэтгэгч 2 талын харилцан тохиролцсоноор ажил гүйцэтгэх гэрээг байгуулж, баталгаажуулахаар 11 дүгээр сарын 18-ны өдөр Хууль зүй, дотоод хэргийн яамны Төрийн нарийн бичгийн даргад хүргүүллээ.

1.1.4. Зөвлөгөө, мэдээлэл:

Тайлант хугацаанд гадаадын иргэний Монгол Улсад албан болон хувийн хэргээр оршин суух зөвшөөрөл, түүний сунгалт, түр ирэгчийн бүртгэл, хасалт, визийн хугацааны сунгалтын асуудлаар нийт 39883 иргэнд зөвлөгөө мэдээлэл өгч ажилласан. (Хүснэгт 2)

Хүснэгт 2

|  |  |  |  |
| --- | --- | --- | --- |
| 1800-1882 утас | биечлэн | имэйл | нийт |
| 34260 | 4154 | 1469 | 39883 |

Визийн зөвшөөрлийн дугаар бүхий имэйлийг 4096 иргэнд илгээн, код мессеж үйлчилгээг 913 иргэнд хүргэж, 10411 гадаадын иргэнд оршин суух үнэмлэх олгосноос хүргэлтээр дамжуулан 17 иргэнд үйлчилсэн.

Эдийн засаг, хөгжлийн яамны дэргэдэх нэг цэгийн үйлчилгээний төвд биечлэн 2002 иргэнд, утсаар 2686 иргэнд зөвлөгөө мэдээллийн үйлчилгээ үзүүлсэн байна.

* 1. Иргэний харьяаллын чиглэлээр:

1.2.1. Иргэний харьяалал:

Монгол Улсын Ерөнхийлөгчийн 2022 оны 16, 206 дугаар зарлигаар тус тус Оросын Холбооны Улсын 2 иргэн Монгол Улсын харьяат болж, 207 дугаар зарлигаар харьяалалгүй 1 хүний иргэний харьяаллыг сэргээн тогтоосон.(Хүснэгт 3)

Харьяатын асуудлаар нийт 167 иргэн, 14 харьяалалгүй хүний хүсэлтийг шинээр хүлээн авч, 156 иргэн, 19 харьяалалгүй хүний хүсэлтэд холбогдох байгууллагуудаас санал авах ажиллагааг явууллаа. (Хүснэгт 4)

Хүснэгт 3

|  |  |  |  |  |
| --- | --- | --- | --- | --- |
|  Хугацаа  | Монгол Улсын харьяат болсон | Иргэний харьяаллыг сэргээн тогтоосон | Монгол Улсын харьяатаас гарсан | Хоёрдмол харьяалалтай иргэнийг бүртгэсэн  |
|  2021.12.11-2022.12.10 | 2 | 1 | 0 | 547 |

Түүнчлэн 140 иргэн, 19 харьяалалгүй хүний хүсэлт, баримт бичиг, санал, дүгнэлтийг Ерөнхий сайдад танилцуулахаар Засгийн газрын Хэрэг эрхлэх газарт, 139 иргэн, 18 харьяалалгүй хүний хүсэлт, баримт бичиг, санал, дүгнэлтийг Ерөнхийлөгчид уламжлахаар Ерөнхийлөгчийн Тамгын газарт тус тус хүргүүлсэн. (Хүснэгт 4)

Хүснэгт 4

|  |
| --- |
| Иргэний харьяаллын талаарх сарын мэдээ |
| д/д | Харьяалах улс | Хүлээн авсан хүсэлт | Түдгэлзүүлж буцаасан хүсэлт | Саналд илгээсэн | ЗГХЭГ-т хүргүүлсэн | ЕТГ-т хүргүүлсэн |
| Монгол Улсын харьяат болох |
| 1 | Орос  | 2 | 1 | 2 | 2 | 1 |
| 2 | Румын | - | 1 | - | - | - |
| 3 | Хятад  | 9 | 6 | 8 | 3 | 3 |
| нийт | 11 | 8 | 10 | 5 | 4 |
| Монгол Улсын харьяатаас гарах |
| 1 | Монгол Улс | 156 | - | 146 | 135 | 135 |
| нийт | 156 | - | 146 | 135 | 135 |
| Монгол Улсын иргэний харьяаллаа сэргээн тогтоолгох |
| 1 | Харьяалалгүй хүн | 14 | - | 19 | 19 | 18 |
| нийт | 14 | - | 19 | 19 | 18 |

Монгол Улсын харьяат болох хүсэлт гаргасан Бүгд Найрамдах Хятад Ард Улсын 9, Оросын Холбооны Улсын 2 буюу нийт 11гадаадыниргэний хүсэлт, баримт бичгийг шинээр ирүүлснийг хүлээн авав.

Түүнчлэн Монгол Улсын харьяат болох хүсэлт гаргасан Бүгд Найрамдах Хятад Ард Улсын 6, Оросын Холбооны Улсын 1, Румын Улсын 1 буюу нийт 8 гадаадын иргэний хүсэлтийг түдгэлзүүллээ.

Монгол Улсын харьяатаас гарч бусад улсын харьяат болох хүсэлт ирүүлсэн 156 иргэн, Монгол Улсын иргэний харьяаллаа сэргээн тогтоолгох хүсэлт гаргасан харьяалалгүй 14 хүний хүсэлт, баримт бичгийг шинээр ирүүлснийг хүлээн авсан.

“Гадаадын иргэний бүртгэл, мэдээллийн нэгдсэн сан” -д 12 дугаар сарын 10-ны өдрийн байдлаар давхардсан тоогоор 52 улсын 4418 хоёрдмол харьяалалтай иргэн бүртгэлтэй байна.

“Дэлхийн улс орнуудын давхар харьяаллын талаарх баримталж буй бодлого” сэдвээр харьцуулсан судалгаа хийж, танилцуулгыг Ерөнхийлөгчийн Тамгын газарт хүргүүллээ.

Тайлант хугацаанд хоёрдмол харьяалал үүсгэсэн 547 иргэнийг “Гадаадын иргэний бүртгэл, мэдээллийн нэгдсэн сан”-д шинээр бүртгэсэн болБүгд Найрамдах Казакстан Улсын ЭСЯ-ны ноот бичгийг үндэслэн 23 иргэнийг тус санд хоёрдмол харьяалал үүсгэсэн бүртгэлээс хасалт хийв. (Хүснэгт 3)

1.2.2. Хүүхэд үрчлэлт:

Монгол Улсын харьяат хүүхэд үрчлэн авах хүсэлт 2021 онд гаргасан Бүгд Найрамдах Итали Улсын гэр бүлд хүүхэд үрчлүүлэх асуудлыг 01 дүгээр сарын 03-ны өдөр байгууллагын ”Мэргэжлийн зөвлөлийн хурал”-аар хэлэлцүүлэн шийдвэрлэсэн. Байгууллагын даргын 2022 оны А/02 дугаар тушаалаар Монгол Улсын харьяат 1 хүүхдийг тус гэр бүлд үрчлүүлж, үрчлэлтийн дараа хяналт тавих 3 талт гэрээг байгуулав.

Мөн Монгол Улсын харьяат хүүхэд үрчлэн авах хүсэлт гаргасан Бүгд Найрамдах Итали Улсын 1 иргэн, гэр бүлийн хүсэлт, баримт бичгийг тайлант онд шинээр хүлээн авлаа.

Гадаадын иргэн, гэр бүлд үрчлүүлсэн нийт 18 хүүхдийн тайланг хүлээн авч, мэдээллийн санд бүртгэсэн. Үүнд:

* Америкийн Нэгдсэн Улсын иргэн, гэр бүлд үрчлүүлсэн 7;
* Бүгд Найрамдах Итали Улсын иргэн, гэр бүлд үрчлүүлсэн 4;
* Холбооны Бүгд Найрамдах Герман Улсын иргэн, гэр бүлд үрчлүүлсэн 7 хүүхэд.

12 дугаар сарын 10-ны өдрийн байдлаар Монгол Улсаас гадаадын иргэн, гэр бүлд нийт 274 Монгол хүүхдийг үрчлүүлээд байна.

1.2.3. Олон улсын болон гадаад улсын төрийн бус байгууллагын бүртгэл, хяналт:

Байгууллагын даргын 01 дүгээр сарын 17-ны өдрийн А/08 дугаар тушаалаар “Олон улсын болон гадаад улсын төрийн бус байгууллагын салбар, төлөөлөгчийн газарт Монгол Улсад үйл ажиллагаа явуулах зөвшөөрөл олгох, сунгах, хүчингүй болгох, үйл ажиллагаанд нь хяналт тавих журам”-ыг шинэчлэн батлав.

Байгууллагын “Мэргэжлийн зөвлөл”-ийн 6 удаагийн хурлаар олон улсын болон гадаад улсын төрийн бус байгууллагын салбар, төлөөлөгчийн нийт 41 газрын асуудлыг хэлэлцүүлэн, 3 байгууллагад үйл ажиллагааны зөвшөөрөл олгож, 33 байгууллагын хугацааг сунгаж, 5 байгууллагын зөвшөөрлийг хүчингүй болгож шийдвэрлэлээ.

Монгол Улсад үйл ажиллагаа эрхэлж байгаа 59 олон улсын болон гадаад улсын төрийн бус байгууллагын салбар, төлөөлөгчийн газрын 2021 оны үйл ажиллагааны болон санхүүгийн тайланг хүлээн авч, 9 байгууллагад тодорхойлолт олгов.

Жилийн эцсийн байдлаар Монгол Улсад үйл ажиллагаа эрхэлж байгаа 78 олон улсын болон гадаад улсын төрийн бус байгууллагын салбар, төлөөлөгчийн газар бүртгэлтэй байна.

* 1. Зөрчил шалган шийдвэрлэх чиглэлээр:

1.3.1. Гадаадын иргэнд тавих хяналт шалгалт:

Төлөвлөгөөт 13 удаагийн хяналт шалгалтаар 94 байгууллагын 370 гадаадын иргэний баримт бичигт шалгалт хийж, 2 зөрчлийг илрүүлэн албан шаардлага хүргүүлсэн.

Байгууллагын даргын 209 удирдамж, орон нутаг дахь нэгжийн даргын 21 удирдамж болон 68 өргөдөл гомдол, 24 гомдол мэдээллийн дагуу төлөвлөгөөт бус 322 удаагийн хяналт шалгалтыг 480 аж ахуйн нэгж, байгууллага, 1746 гадаадын иргэнийг хамруулан зохион байгуулж, 140 зөрчлийг илрүүлэн холбогдох хууль, тогтоомжийн дагуу шийдвэрлэсэн.

Дээрх хяналт шалгалтын хүрээнд гэмт хэргийн шинжтэй 3 үйлдлийг илрүүлэн, Авлигатай тэмцэх газар, Тагнуулын ерөнхий газар, Цагдаагийн ерөнхий газрын Экологийн цагдаагийн албанд тус тус шилжүүллээ.

Хүснэгт 5

|  |
| --- |
| Зөрчлийн мэдээ (хагас жилээр) |
| Хувь хүн | Уригч байгууллага | Уригч хувь хүн |
| Иргэний тоо | Торгуулийн хэмжээ/төгрөг/ | Уригч байгууллага | Хамрагдсан иргэний тоо | Торгуулийн хэмжээ/төгрөг/ | Уригч иргэн | Хамрагдсан иргэний тоо | Торгуулийн хэмжээ/төгрөг/ |
| 286 | 69,420,000 | 6 | 6 | 7,970,000 | 1 | 1 | 6,200,000 |
| нийт 83,590,000 төгрөг |
| Үүнээс гадаадын иргэн |
| Хуулийн үндэслэл | Шалтгаан | Гадаадын иргэний тоо |
| Зөрчлийн тухай хууль 16.2-1.2 | нутаг дэвсгэрт оршин суух үнэмлэхийг эзэмших, ашиглах, хадгалах журам зөрчсөн | 151 |
| Зөрчлийн тухай хууль 16.2-1.3 | нутаг дэвсгэрт паспорт, паспортыг орлох баримт бичиг, эсхүл оршин суух үнэмлэхээ биедээ авч явах журам зөрчсөн | 93 |
| Зөрчлийн тухай хууль 16.2-1.4 | нутаг дэвсгэрт хөдөлмөр эрхлэх журам зөрчсөн | 7 |
| Зөрчлийн тухай хууль 16.2-1.5 | ирсэн зорилгоосоо өөр үйл ажиллагаа явуулсан | 13 |
| Зөрчлийн тухай хууль 16.2-3.2 | оршин суух хугацааг хэтрүүлсэн | 7 |
| Зөрчлийн тухай хууль 16.2-3.3 | визийн хугацааг хэтрүүлсэн бол хэтрүүлсэн хоног тутам арван нэгжтэй тэнцэх хэмжээний төгрөгөөр торгоно | 15 |
| бүгд | 286 |

Тайлант онд нийт 34 улсын 286 гадаадын иргэн, 6 уригч байгууллага (6 иргэн), 1 уригч иргэн (1 иргэн)-д Зөрчлийн тухай хуулийн 16.2 дугаар зүйлийн дагуу нийт 83,590,000 төгрөг (Наян гурван сая таван зуун ерэн мянган)-ийн торгох шийтгэл оногдууллаа. (Хүснэгт 5, 6, 7)

Хүснэгт 6

|  |
| --- |
| Торгуулсан уригч байгууллага |
| № | Харьяалах улс | Зүйлчлэл | Аж ахуйн нэгж байгууллагын тоо | Бүгд | Торгуулийн дүн |
| 16.2-4.2 | 16.2-4.3 |
| 1 | Вьетнам | 4 |  | 4 | 4 | 5,470,000 |
| 2 | Хятад  | 1 | 1 | 2 | 2 | 2,500,000 |
| Нийт  | 5 | 1 | 6 | 6 | 7,970,000 |

Хүснэгт 7

|  |
| --- |
| Торгуулсан уригч иргэн |
| № | Харьяалах улс | Зүйлчлэл | Уригдагчийн тоо | Бүгд | Торгуулийн дүн |
| 16.2-4.2 |
| 1 | Филиппин | 1 | 1 | 1 | 6,200,000 |
| Нийт  | 1 | 1 | 1 | 6,200,000 |

График 2

Холбогдох хугацааны тоон үзүүлэлтийг 2021 оны мөн үетэй харьцуулахад зөрчил гаргасан гадаадын иргэн 2.6 дахин, зөрчил гаргасан уригч иргэн 2 дахин, албадан гаргасан гадаадын иргэн 2 дахин, гарахыг түдгэлзүүлсэн гадаадын иргэн 75.0 хувь, саатуулсан гадаадын иргэн 50.0 хувиар тус тус өсөж, зөрчил гаргасан уригч хуулийн этгээд 25.0 хувиар буурсан байна.

1.3.2. Хориг арга хэмжээ:

Гадаадын иргэний эрх зүйн байдлын тухай хуулийн 37 дугаар зүйлийн 37.1.2, 37.1.4, 37.1.6, 37.1.7, 37.1.8, 37.1.9, 37.1.10, 37.1.11, 37.1.12 дахь заалтуудыг тус тус үндэслэн 15 улсын 63 иргэнийг байгууллагын даргын 43 удаагийн тушаалаар албадан гаргахаар шийдвэрлэлээ. (Хүснэгт 8)

Гадаадын иргэний эрх зүйн байдлын тухай хуулийн 37 дугаар зүйлийн 37.10 дахь хэсэг, Засгийн газрын 2021 оны 193 дугаар тогтоолоор баталсан “Гадаадын иргэнийг Монгол Улсаас албадан гаргах, албадан гаргахаас чөлөөлөх болон Монгол Улсад дахин оруулахгүй байх хугацааг тогтоох журам”-ын 6.1 дэх хэсэгт заасныг тус тус үндэслэн 2 улсын 2 иргэнийг 2 удаагийн тушаалаар Монгол Улсад дахин оруулахгүй байх хугацааг сунгасан.

Гадаадын иргэний эрх зүйн байдлын тухай хуулийн 41 дүгээр зүйлийн 41.7.4-т заасныг үндэслэн 5 улсын 6 иргэнийг байгууллагын даргын 5 удаагийн тушаалаар Монгол Улсаас албадан гаргасан шийдвэрийг хугацаанаас өмнө цуцлав.

Гадаадын иргэний эрх зүйн байдлын тухай хуулийн 34 дүгээр зүйлийн 34.2.1, 34.2.2, 34.2.3 дахь заалтыг тус тус үндэслэн 6 улсын 49 гадаадын иргэний Монгол Улсын хилээр гарах эрхийг байгууллагын даргын 41 удаагийн тушаалаар түдгэлзүүлж, 7 улсын 27 иргэнийг мөн 22 удаагийн тушаалаар гарахыг түдгэлзүүлснийг хүчингүй болгож, хилээр нэвтрэх эрхийг сэргээсэн байна.

Хүснэгт 8

|  |
| --- |
| Монгол Улсаас албадан гаргасан гадаадын иргэний мэдээ (2022 он) |
| д/д | Харьяалах улс | Зүйлчлэл | Нийт |
| 37.1.2 | 37.1.4 | 37.1.6 | 37.1.7 | 37.1.8 | 37.1.9 | 37.1.10 | 37.1.11 | 37.1.12 |
| 1 | Америк |  |  |  |  |  |  | 1 |  |  |  | 1 |
| 2 | Вьетнам | 5 |   |   |   |   |   |   |   | 2 |   | 7 |
| 3 | Йордан |   |   |   |   |   |   |   |   | 1 |   | 1 |
| 4 | Казахстан |   |   |   |   | 1 |   |   |   |   | 3 | 4 |
| 5 | Конго |   |   |   |   |   |   |   |   |   | 1 | 1 |
| 6 | Нигери |   |   | 5 |   |   |   |   |   |   | 1 | 6 |
| 7 | Орос | 1 | 1 |   | 1 |   |   |   | 1 | 3 |   | 7 |
| 8 | Өмнөд Солонгос |   |   |   |   |   |   |   |   | 3 |   | 3 |
| 9 | Пакистан |   |   |   |   |   |   |   |   | 1 |   | 1 |
| 10 | Филиппин | 1 |   |   |   |   | 1 |   |   |   | 2 | 4 |
| 11 | Хятад | 1 |   |   | 6 | 5 |   |   |   | 7 | 1 | 20 |
| 12 | Саудын Араб |   |   |   |   |   |   |   |   | 5 |   | 5 |
| 13 | Тайвань |   |   |   |   |   |   |   | 1 |   |   | 1 |
| 14 | Турк |   |   |   |   |   |   |   | 1 |   |   | 1 |
| 15 | Швейцарь |   |   |   |   |   |   | 1 |   |   |   | 1 |
| Бүгд | 8 | 1 | 5 | 7 | 6 | 1 | 2 | 3 | 22 | 8 | 63 |

Виз, визийн зөвшөөрөлгүй, ирсэн зорилгоо тодорхойлж чадаагүй болон түргэвчилсэн шинжилгээгээр эерэг гарсан зэрэг үндэслэлээр нийт 23 улсын 2027 гадаадын иргэнийг Монгол Улсын хилээр оруулахгүй буцаасан.

Гадаадын иргэний эрх зүйн байдлын тухай хуулийн 34 дүгээр зүйлийн 34.2.2-т зааснаар Монгол Улсын хилээр гарахыг түдгэлзүүлсэн 1, мөн хуулийн 34.2.3-т зааснаар гарахыг түдгэлзүүлсэн 1 иргэнийг иргэнийг тус тус улсын хилээр гаргалгүй буцаалаа.

Монгол Улсаас 2010-2022 онд албадан гаргасан хөрөнгө оруулагч гадаадын иргэний мэдээлэл болон “Гадаадын иргэний виз, бүртгэлийн мэдээллийн нэгдсэн сан” дахь бүртгэлээр хугацаа хэтрүүлсэн 216 улсын 153495 иргэн, харьяалалгүй 877 хүн, нийт 154372 гадаадын иргэний мэдээллийг өмнөх оны мөн үетэй харьцуулан Хууль зүй, дотоод хэргийн сайдад биечлэн танилцуулсан.

ХОЁР. УДИРДЛАГА, ЗОХИОН БАЙГУУЛАЛТЫН ТАЛААР

2.1. Тогтоол шийдвэрийн хэрэгжилт, хүний нөөц, сургалт, олон нийттэй харилцах чиглэлээр:

2.1.1. Тогтоол шийдвэрийн хэрэгжилт, төлөвлөгөө, тайлан:

Хууль тогтоомж, тогтоол шийдвэр болон Монгол Улсын урт, дунд, богино хугацааны бодлогын баримт бичгийн хэрэгжилтэд холбогдох журмын дагуу тухай бүр үнэлгээ хийж, Хууль зүй, дотоод хэргийн яам, Гадаад харилцааны яаманд тус тус хүргүүлэн “Төрийн мэдээллийн сүлжээ” систем (mojha.unelgee.gov.mn)-д баталгаажуулсан.

Тайлант онд “Монгол Улсад хүний эрхийг хангах үндэсний хөтөлбөр”, “Хүн худалдаалахтай тэмцэх үндэсний хөтөлбөр”, “Жендэрийн эрх тэгш байдлыг хангах үндэсний хөтөлбөр”, “Хүүхдийн хөгжил, хамгааллын үндэсний хөтөлбөр”, “Хөгжлийн бэрхшээлтэй хүний эрх, оролцоо, хөгжлийг дэмжих үндэсний хөтөлбөр”, “Ахмад настны хөгжил хамгааллын үндэсний хөтөлбөр”, “Залуучуудын хөгжлийн хөтөлбөр”, “Гамшгийн эрсдэлийг олон нийтийн оролцоотой бууруулах үндэсний хөтөлбөр”-ийн биелэлтийг Хууль зүй, дотоод хэргийн яаманд тус тус хүргүүлсэн.

Монгол Улсын Ерөнхийлөгчийн 2018 оны 05 дугаар зарлигаар баталсан “Монгол Улсын Үндэсний аюулгүй байдлын зөвлөлийг мэдээллээр хангах журам”-д заасан танилцуулах мэдээ, танилцуулах тойм мэдээг тухай бүр холбогдох байгууллагад хүргүүлэн ажиллав.

“Төрийн бүтээмжийн сэргэлтийн ерөнхий төлөвлөгөө”, “Монгол Улсын хөгжлийн 2023 оны төлөвлөгөө”, “Дэлхийн Монголчууд-II”, “Монгол Үндэстний үнэлэмж” цогц арга хэмжээний 2021-2024 оны төлөвлөгөө, “Хууль зүй, дотоод хэргийн салбарын хэвлэл, мэдээлэл, сурталчилгааны төлөвлөгөө” зэрэг төлөвлөлтийн баримт бичигт саналыг тухай бүр холбогдох дээд газруудад хүргүүлжээ.

Байгууллагын зохион байгуулалтын нэгж хоорондын шуурхай байдлыг хангах, албан хаагчдын ажлын бүтээмжийг нэмэгдүүлэх, мэдээлэл солилцох үйл явцыг цахим хэлбэрт шилжүүлэх ажлын хүрээнд “Төрийн байгууллагуудын дотоод үйл ажиллагааны удирдлагын нэгдсэн систем” (erp.e-mongolia) ашиглах тухай” байгууллагын даргын 2022 оны А/93 дугаар тушаалыг батлан хэрэгжүүллээ.

Мөн Гадаадын иргэн, харьяатын газрын эрхэм зорилго, үнэт зүйл, үйл ажиллагааг нэг өнгө төрх, загвараар илэрхийлж, байгууллагын ялгамж чанарыг таниулах зорилгоор байгууллагын даргын 2022 оны А/94 дүгээр тушаалаар “Брэндинг, загвар”-ыг батлав.

Хууль зүй, дотоод хэргийн сайдын 5 удаагийн “Шуурхай хуралдаан”-аас ирүүлсэн үүрэг, даалгаврын хэрэгжилтийг хангаж, тухай бүрийн биелэлт болон улирал тутмын тайланг журмын хугацаанд Хууль зүй, дотоод хэргийн яаманд тус тус хүргүүлсэн.

2.1.2. Албан хаагчдын нийгмийн баталгааг хангах, хүний нөөц, сургалт:

Төрийн албаны зөвлөл, НҮБ-ын Хөгжлийн хөтөлбөртэй хамтран хэрэгжүүлж буй “Монгол Улсад мэргэжлийн, иргэн төвтэй төрийн албыг төлөвшүүлэх нь” төсөлд сонгогдон 7 удаагийн салбар сургалтад 151 албан хаагчийг оролцуулж, “Менторшип хөтөлбөр”-ийг шинээр хэрэгжүүлэн “Бүтээмжит төрийн байгууллага” шалгаруулах уралдаанд тэргүүн байр эзэллээ.

Байгууллагын даргын Б/32 дугаар тушаалаар 17 ахмад настанд, Б/24, Б/79, Б/115 Б/167, Б/252, Б/279 дүгээр тушаалаар 7 албан хаагчид мөнгөн тусламж олгож, дэмжлэг үзүүлсэн байна.

Төрийн дээд одон медаль, Хууль зүйн салбарын шагнал, байгууллагын жуух бичгээр тус тус шагнуулсан 45 албан хаагчид шагнал гардуулах ёслол хүндэтгэлийн үйл ажиллагааг зохион байгуулсан.

Эрүүл мэндийн урьдчилан сэргийлэх ажлын хүрээнд “Орбис” нүдний эмнэлгийн иж бүрэн үзлэг оношилгоо болон “Экспресс” төвтэй хамтран зохион байгуулсан үзлэг оношилгоонд 112 албан хаагчийг хамруулав.

Тайлант онд сул орон тооны сонгон шалгаруулалтыг 6 удаа зохион байгуулж, нийт 20 албан тушаалын сул орон тоог нөхсөн бол 5 удаагийн сонгон шалгаруулалтаар удирдах 4, гүйцэтгэх 8 албан тушаалын сул орон тооны тусгай шалгалтыг зохион байгуулжээ.

Монгол Улсын Үндсэн хуулийн өдрийг тохиолдуулан төрийн захиргааны албан тушаалд жинхэлж томилогдсон 4 албан хаагчийн тангараг өргүүлэх ёслолын ажиллагааг зохион байгууллаа.

Гадаадын иргэн, харьяатын газраас авлигаас урьдчилан сэргийлэх чиглэлээр авч хэрэгжүүлэх 2022 оны үйл ажиллагааны төлөвлөгөөг 7 зорилтын хүрээнд 13 арга хэмжээг, Авлигатай тэмцэх үндэсний хөтөлбөрийг хэрэгжүүлэх 2022 оны үйл ажиллагааны төлөвлөгөөг 5 зорилтын хүрээнд 12 арга хэмжээг хэрэгжүүлэхээр тус тус батлав.

Мэдүүлэг гаргагч нийт 201 албан тушаалтны 2021 оны шинэчлэн гаргасан мэдүүлгийг хуулийн хугацаанд нь бүртгэж, “ХАСХОМ-ийн 2022 оны тайлан”-г Авлигатай тэмцэх газарт хүргүүлсэн.

Нийтийн албанд нийтийн болон хувийн ашиг сонирхлыг зохицуулах, ашиг сонирхлыг зөрчлөөс урьдчилан сэргийлэх тухай хуулийн дагуу хувийн ашиг сонирхлын урьдчилсан мэдүүлгийг хянуулахаар нийт 58 албан хаагч, иргэний материалыг Авлигатай тэмцэх газарт хүргүүлж, дүгнэлтийг үндэслэн тухайн албан тушаалд томиллоо.

Төрийн захиргааны болон төрийн үйлчилгээний мэдүүлэг гаргагч 43 албан хаагчийн ашиг сонирхлын зөрчилгүй гэдгээ илэрхийлэх, зөрчил үүссэн тухай мэдэгдэл, тайлбарыг ”Хувийн ашиг сонирхлын мэдүүлэг болон хөрөнгө орлогын мэдүүлгийн бүрдүүлэлтийн цахим систем”-д бүртгэв.

Байгууллагын даргын тушаалаар өөрт нь ганцаарчилсан хэлбэрээр сануулах болон нийт ажилтанд зарлах хэлбэрээр нээлттэй сануулах сахилгын шийтгэлийг 13 албан хаагчид, албан тушаалын цалинг 3 сар хүртэл 20 хувиар бууруулах сахилгын шийтгэлийг 7 албан хаагчид, төрийн албанаас халах сахилгын шийтгэлийг 3 албан хаагчид ногдуулжээ.

“Гадаадын иргэн, харьяатын газрын сургалтын 2022 оны төлөвлөгөө”-ний хүрээнд нийт 45 удаагийн сургалтад давхардсан тоогоор 2521 албан хаагчийг хамруулсан.

Бүгд Найрамдах Энэтхэг Улсад мэргэжил дээшлүүлэх сургалтад 5 албан хаагчийг, төрийн болон бусад байгууллагатай хамтран төрийн албан хаагчийн “Мэргэшүүлэх багц сургалт”, “Алсын хараа 2050”, “Цахим хөгжлийн багц хууль”, “Кибер аюулгүй байдал”, “Удирдах албан тушаалтны ёс зүйн манлайлал” зэрэг 36 удаагийн сургалтад 289 албан хаагчийг тус тус суралцууллаа.

Цахим гарын үсгийн тухай хуулийн хэрэгжилтийг хангах үйл ажиллагааны хүрээнд “Тоон гарын үсгийн гэрчилгээ” олгох арга хэмжээнд байгууллагаас нийт 222 албан хаагчийг оролцуулж, зохион байгуулалтын нэгжийн удирдлага болох нийт 15 албан хаагчийн тоон гарын үсгийн хүсэлтийг “Үндэсний Дата” төв УТҮГ-т хүргүүлж, “токен” төхөөрөмжийг бүртгэлжүүлэн үйл ажиллагаанд ашиглах бэлтгэлийг хангав.

 Байгууллагын даргын 2022 оны “Орон тооны бус залуучуудын зөвлөл байгуулах тухай” А/31 дүгээр тушаалаар байгууллагын дэргэдэх орон тооны бус залуучуудын зөвлөлийг байгуулж, зөвлөлийн ажиллах журмыг баталсан. Залуучуудын зөвлөлөөс байгууллагын хэмжээнд олон нийтийн арга хэмжээ болох “Цасны баяр”, “Immigration Talent Show-2022” урлагийн тус тус амжилттай зохион байгуулсан.

2.1.3. Олон нийт, хэвлэл мэдээлэл:

Тайлант хугацаанд байгууллагын цахим хуудсанд үйл ажиллагаатай холбоотой 116 мэдээ, 3 ярилцлага, 7 видео, бусад төрлийн 3 мэдээлэл байршуулж, давхардсан тоогоор 485 хэвлэл мэдээллийн хэрэгслээр сурталчилсан. Үүнээс телевизээр 55, сонинд 35, сайтад 395 мэдээлэл нийтлүүлсэн байна.

“Шинэ сэргэлтийн бодлого ба эрх зүйн орчны танилцуулга” сэдвээр зохион байгуулсан зөвлөгөөн, Монголын үндэсний худалдаа аж үйлдвэрийн танхимтай хамтран зохион байгуулсан “Гадаадын ажиллах хүч, цахим виз, хөрөнгө оруулалт, хил орчмын аялал жуулчлалыг хөгжүүлэх талаар санал солилцох нь” сэдэвт уулзалтын үйл ажиллагааг Монголын мэдээ суваг, Ийгл телевиз, NTV телевиз зэрэг 11 телевизээр сурталчилж, мэдээллийг gogo.mn, ikon.mn, zindaa.mn, zarig.mn, mnb.mn, ivoice.mn, updown.mn, 24tsag.mn зэрэг 20 орчим сайтад нийтлүүлэн англи хэлээр Монголын Үндэсний олон нийтийн телевизийн MNB World сувгаар нэвтрүүллээ.

Evisa.mn цахим системийн ажиллагаа, үйлчилгээний дарааллыг товч, ойлгомжтой байдлаар танилцуулсан 2 минут 42 секундийн видео шторкийг англи, монгол хэлээр нийт 7 сайтад нийтлүүлэв.

Монгол Улсад аялал жуулчлалыг хөгжүүлэх, жуулчдын тоог нэмэгдүүлэх, гадаадын иргэдэд хүргэх үйлчилгээг хялбаршуулах зорилгоор нэвтрүүлж буй цахим виз, хил орчмынаялал жуулчлалын виз*,*олон улсын хилийн боомтод олгох жуулчин ангиллын визийн талаар байгууллагын даргын өгсөн ярилцлагыг ikon.mn, gogo.mn, tsahiur.mn, news.mn, zuv.mn, zindaa.mn зэрэг 15 сайтаар олон нийтэд мэдээллээ. Мөн Vip Expert сэтгүүлийн 2022 оны намрын дугаарын “Vip зочин” буланд цахим шилжилтийн үйл явц, үр дүн, хэтийн зорилгын талаар ярилцлага нийтлүүлсэн.

Байгууллагын эрхлэх чиг үүрэг, үйл ажиллагаатай холбоотой асуудлаар хандсан хэвлэл мэдээллийн байгууллагуудыг тухай бүр тогтмол үнэн зөв мэдээллээр ханган ажиллаж байна.

Тухайлбал Бүгд Найрамдах Хятад Ард Улсын иргэдийн нутаг буцах асуудлаар 01 дүгээр сарын 10-ны өдөр Tug.mn мэдээллийн сайтад, нийгмийн сүлжээнд цацагдсан “Оросын Холбооны Улсын иргэд олноор орж иржээ” гэх мэдээлэлтэй холбоотойгоор 04 дүгээр сарын 25-ны өдөр eguur.mn, SBN, TV6 телевизэд, гадаадын иргэдийн зөрчлийн мэдээллийг 05 дугаар сарын 02-ны өдөр neguun.mn сайтад тус тус нийтлүүлсэн.

Мөн Эмээлтийн мах боловсруулах үйлдвэрүүдийн асуудлаар холбогдох мэргэжлийн байгууллагуудыг оролцуулан 06 дугаар сарын 02-ны өдөр Төрийн ордонд зохион байгуулсан хэвлэлийн хуралд оролцож, тайлбар мэдээлэл хийсэн.

2.2. Хууль, эрх зүй, гадаад харилцааны чиглэлээр:

2.2.1. Хууль, эрх зүй:

Байгууллагын цахим хуудсанд байршиж буй холбогдох хууль тогтоомжуудаас хууль 23, Засгийн газрын тогтоол 6, Хууль зүй, дотоод хэргийн сайдын тушаал 4, байгууллагын даргын тушаал 4 нийт 37 эрх зүйн актын жагсаалт, холбоосыг шинэчлэв.

Байгууллагын үйл ажиллагааг зохицуулсан, дотогш чиглэсэн нийт 70 журмын хууль эрх зүйн үндэслэлийг судлан, холбогдох дүрэм, журмуудад нэмэлт, өөрчлөлт оруулж, шинэчлэн баталлаа.

Гадаадын иргэний эрх зүйн байдлын тухай хууль, Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах хуулийн төсөл, Зөрчлийн тухай хууль, Хөдөлмөрийн тухай хуулийн шинэчилсэн найруулга болон Цахим хөгжлийн багц хуулийн хэрэгжилтийг хангахтай холбогдуулан Хууль зүй, дотоод хэргийн яамнаас ирүүлсэн 8 хуулийн төсөл, Засгийн газрын тогтоолоор батлах 3 журмын төсөл, 2 тогтоолын төсөл, Хууль зүй, дотоод хэргийн сайд, Эрүүл мэндийн сайд, Нийгмийн хамгаалал, хөдөлмөрийн сайд, Эдийн засаг, хөгжлийн сайдын тушаалаар батлах 6 журмын төсөлд тус тус саналыг хүргүүлсэн.

Байгууллагын “Хөдөлмөрийн дотоод журам”-ыг байгууллагын даргын 05 дугаар сарын 03-ны өдрийн А/66 дугаар тушаалаар шинэчлэн батлав.

2.2.2. Гадаад харилцаа, хамтын ажиллагаа:

Байгууллагын дарга гадаад улсаас Монгол Улсад үйл ажиллагаа явуулж буй ЭСЯ болон Дипломат төлөөлөгчийн газрын Онц бөгөөд бүрэн эрхт Элчин сайд, Элчин сайд, Консул, атташе зэрэг албаны хүмүүстэй нийт 22 удаагийн уулзалт зохион байгуулж, уулзалтаар хоёр улсын хамтын ажиллагаа, хэрэгжүүлж буй бодлого, харилцан хэрэгжүүлэх төсөл, хөтөлбөр, иргэдийн зорчих хөдөлгөөн, албан хаагчдыг чадавхжуулах богино, дунд хугацааны сургалтын талаар санал солилцсон байна.

Бүгд Найрамдах Солонгос Улсын Шилжилт хөдөлгөөний судалгаа, сургалтын төвтэй хамтран ажиллах “Эрмэлзлийн бичиг”-ийг 08 дугаар сарын 16-ны өдөр, Монголын Үндэсний Худалдаа Аж Үйлдвэрийн танхимтай хамтран хөрөнгө оруулалтыг татах, аялал жуулчлалыг хөгжүүлэх чиглэлээр “Харилцан ойлголцлын санамж бичиг”-ийг 10 дугаар сарын 05-ны өдөр тус тус байгуулсан.

Байгууллагын дарга холбогдох албан тушаалтнуудын хамт Бүгд Найрамдах Турк Улсын Шилжилт хөдөлгөөний ерөнхий газарт 05 дугаар сарын 23-аас 27, Бүгд Найрамдах Солонгос Улсын Цагаачлалын байгууллагад 06 дугаар сарын 26-аас 07 дугаар сарын 02-ны өдрүүдэд хийсэн албан айлчлалаар олон талт хамтын ажиллагааг өргөжүүлэх, 2 улсын цагаачлал, шилжилт хөдөлгөөний байгууллагын харилцаа, хамтын ажиллагааг эрчимжүүлэх чиглэлээр ажиллалаа.

Бүгд Найрамдах Солонгос Улсын Цагаачлал, шилжилт хөдөлгөөний байгууллагаас зохион байгуулсан “Ирээдүйн цагаачлалын салбарын манлайлагч сэдэвт” 13 дугаар зөвлөгөөн, Олон улсын шилжилт хөдөлгөөний байгууллага (IOM)-аас Тайланд Улсын Бангкок хотноо зохион байгуулсан “Техникийн хамтын ажиллагаа ба чадавхыг бэхжүүлэх, хилийн удирдлага, таних байдал”-ын 6 дугаар бага хурал, Америкийн Нэгдсэн Улсын Нью Йорк мужийн Албанигийн их сургуулийн бодлогын судалгааны төвөөс зохион байгуулсан “НҮБ-ын зүгээс Бүгд Найрамдах Ардчилсан Солонгос Ард Улсын эсрэг авсан хориг арга хэмжээ” сургалтад тус тус холбогдох албан хаагчид оролцсон.

Америкийн Нэгдсэн Улсын ЭСЯ-тай хамтран тус улсын нууц албанаас зохион байгуулсан “Цахим нотлох баримтын талаарх үндсэн мэдлэг олгох” сургалтад 60 албан хаагч, англи хэлний сургалтад 40 албан хаагч цахимаар хамрагдав.

Монгол Улсад үйл ажиллагаа явуулж байгаа Дипломат төлөөлөгчийн газрын консулын асуудал эрхэлсэн албан хаагчдад холбогдох хууль тогтоомж, байгууллагын үйл ажиллагааг танилцуулах, мэдээ мэдээллээр хангах зорилгоор “Шинэ сэргэлтийн бодлого ба эрх зүйн орчны танилцуулга” зөвлөгөөнийг зохион байгууллаа.

Монголын үндэсний худалдаа аж үйлдвэрийн танхимтай хамтран “Гадаадын ажиллах хүч, цахим виз, хөрөнгө оруулалт хил орчмын аялал жуулчлалыг хөгжүүлэх талаар санал солилцох нь” сэдэвт уулзалтыг зохион байгуулж, төрийн байгууллага, Монгол Улсад суугаа Дипломат төлөөлөгчийн газар, олон улсын байгууллага, аялал жуулчлал, бизнесийн чиглэлээр үйл ажиллагаа явуулж буй аж ахуйн нэгж, байгууллагын нийт 150 төлөөллийг оролцуулав.

“Шинэ сэргэлтийн бодлого”-ын хүрээнд Монголын аялал жуулчлалын холбоо, Нийслэлийн аялал жуулчлалын газартай хамтран 02 дугаар сарын 25-ны өдөр зохион байгуулсан “Tourism time” арга хэмжээнд цахим виз, хилийн боомтод олгож буй визийн зөвшөөрөлтэй холбоотой асуудлаар зөвлөгөө, мэдээлэл өгч оролцлоо.

Монгол Улсаас гадаад улсад суугаа Дипломат төлөөлөгчийн газруудад мэргэжил, арга зүйн туслалцаа үзүүлэх зорилгоор нийт 250 удаагийн зөвлөгөө, мэдээллийг өгч ажилласан байна.

2.3. Гэмт хэргээс урьдчилан сэргийлэх, дотоод хяналтын чиглэлээр:

2.3.1. Дотоод хяналт:

Тайлант хугацаанд төлөвлөгөөт 1, төлөвлөгөөт бус 33 гүйцэтгэлийн 1 нийт 35 дотоод хяналт шалгалтыг 36 албан хаагчид холбогдуулан зохион байгуулж, дүгнэлт гаргаж ажиллав.

Террорист үйлдлийн сөрөг тусгай ажиллагааны “Хаан шонхор-2022” гурав дахь удаагийн нэгдсэн дадлага сургуулийн арга хэмжээний зохион байгуулалтад оролцсон.

Нийслэлийн Хан-Уул дүүргийн Засаг даргын “Гамшгаас хамгаалах бэлэн байдлын үзлэг зохион байгуулах тухай” А/467 дугаар захирамжийн хүрээнд байгууллагын “Гамшгаас хамгаалах бэлэн байдлын үзлэг”-ийг зохион байгуулж, албан хаагчдаа бүрэн хамруулав.

Түүнчлэн Нийслэлийн Засаг даргын нэрэмжит 2022 оны “Гамшгаас хамгаалах дадлага, сургууль, бэлэн байдлын үзлэг зохион байгуулах” тухай А/59 дүгээр захирамжийг хэрэгжүүлэх арга хэмжээний хүрээнд Хан-Уул дүүргийн Онцгой байдлын хэлтсээс зохион байгуулсан “Гамшгаас хамгаалах бэлэн байдлын үзлэг”-т Гадаадын иргэн, харьяатын газрын албан хаагчид амжилттай оролцож, “Дүүрэн хангалттай” дүгнэгдлээ.

Байгууллагын даргын 2019 оны А/199 дүгээр тушаалаар баталсан “Хариуцлагатай эргүүл, жижүүрийн ажиллах журам”-ыг 2022 оны А/84 дүгээр тушаалаар шинэчлэн баталж, хуулийн санд байршуулсан.

2.3.2. Нууц:

Байгууллагын даргын 2022 оны А/131 дүгээр тушаалаар “Төрийн болон албаны нууцыг хамгаалах журам”, “Төрийн болон албаны нууцтай танилцах эрх бүхий албан тушаалтны жагсаалт”-ыг шинэчлэн батлав.

2.4. Архив, албан хэрэг хөтлөлт, өргөдөл, гомдлын чиглэлээр:

2.4.1. Архив, албан хэрэг хөтлөлт:

Байгууллагын 2022 оны хөтлөх хэргийн нэрийн жагсаалтыг 04 дүгээр сарын 22-ны өдөр баталлаа.

Цаасан суурьтай баримтыг тоон системд шилжүүлэх ажлын хүрээнд 2018-2020 оны Монгол Улсын Ерөнхийлөгчийн зарлигаар Монгол Улсын харьяат болсон, харьяатаас гарсан, иргэний харьяаллаа сэргээн тогтоолгосон иргэдийн 128 хадгаламжийн нэгж буюу 25984 хуудас баримтыг “цахим архив” программд холбосон.

2018-2021 оны байгууллагын үйл ажиллагаанд холбогдох кино, гэрэл зургийн 206 хавтас бүхий 7648 файл буюу дижитал цахим баримтыг хүлээн авч, 2012-2021 оны нийт 485 хавтас бүхий 25982 гэрэл зураг, дүрс бичлэгийн баримт (файл)-ыг үүсгэн архивын сан хөмрөгийг баяжуулав.

2021 оны баримт хүлээн авах хуваарийн дагуу зохион байгуулалтын нэгжүүдээс нийт 960 хадгаламжийн нэгжийг хүлээн авч, архивын сан хөмрөгийн нөхөн бүрдүүлэлт хийлээ.

Хууль тогтоомжийн хүрээнд 182 албан хаагчид 1498 хадгаламжийн нэгжийг түр олгосон баримтын бүртгэлээр олгож, 180 албан хаагчид 2831 хуудас баримтыг “Хуулбар үнэн” тэмдгээр баталгаажуулж, бүртгэл хөтөлсөн.

Тайлант хугацаанд байгууллагын даргаас үндсэн үйл ажиллагаатай холбоотой тушаал 223, хүний нөөцийн үйл ажиллагаатай холбоотой тушаал 336 буюу нийт 559 тушаал, 2 албан даалгавар баталсныг цахим хэлбэрт шилжүүлж, архив албан хэрэг хөтлөлтийн программд бүртгэн, хариуцсан албан хаагчдаар үүргийн биелэлтийг хангуулан ажилласан.

Байгууллагад ирүүлсэн нийт 2114 албан бичиг (хариутай 1412)-ийг хүлээн авч, холбогдох албан тушаалтанд бүртгэлээр шилжүүлэн, нийт 2083 албан бичгийг гадагш илгээсэн ба хяналтад байгаа 25 албан бичгийн хугацааг хэтрүүлээгүй.

2.4.2. Өргөдөл, гомдол:

2021 оны 12 дугаар сарын 11-ний өдрөөс 2022 оны 12 дугаар сарын 10-ны өдрийг дуустал хугацаанд байгууллагын төвд 430 (иргэнээс 217 өргөдөл, 26 гомдол, албан хаагчаас 187 өргөдөл), орон нутаг дахь нэгжүүдэд 469 (иргэнээс 228 өргөдөл, албан хаагчаас 241 өргөдөл), нийт 899 өргөдлийг хүлээн авч, 886 өргөдлийг (өргөдөл 861, гомдол 25) хуулийн хугацаанд шийдвэрлэж, 13 өргөдөл (12 өргөдөл, 1 гомдол) хяналтад буюу шийдвэрлэх шатанд, нийт өргөдөл гомдлын шийдвэрлэлт 98,5 хувьтай байна.

2.5. Санхүү, хөрөнгө оруулалт, хангамжийн чиглэлээр:

2.5.1. Төсвийн хөрөнгийн зарцуулалт:

Оны эхнээс 12 дугаар сарын 10-ны өдрийн байдлаар (өссөн дүнгээр) 8,139.4 сая төгрөгийн санхүүжилт авч 6,816.5 сая зориулалтын дагуу зарцуулан, холбогдох санхүүгийн баримт материалыг бүрдүүлж ажиллалаа.

Шилэн дансны тухай хуулийн дагуу (өссөн дүнгээр) төсөв санхүүгийн 352 мэдээ, хөрөнгө оруулалт, тендер, худалдан авалттай холбоотой 304 мэдээ, бусад 488 мэдээ, нийт 1144 мэдээллийг хуулийн хугацаанд [www.shilendans.gov.mn](http://www.shilendans.gov.mn) сайтад байршууллаа.

Төсвийн шууд захирагчдын 2021 оны жилийн эцсийн санхүүгийн тайланд тухайн орон нутгийн харьяа Төрийн аудитын байгууллагаас хийсэн аудитаар нэгжүүд “Зөрчилгүй” санал дүгнэлт авч ажилласан.

2.5.2. Орлого төвлөрүүлэлт:

Оны эхнээс 12 дугаар сарын 10-ны өдрөөр тасалбар болгон (өссөн дүнгээр) Голомт банканд байрших 1320000052 тоот төгрөгийн дансанд 1,296.3 сая төгрөг, 1305124929 тоот валютын дансанд 205,928.54 ам.доллар буюу 639.8 сая төгрөг орон нутаг дахь нэгжүүд нийт 3,238.7 сая төгрөгийн улсын тэмдэгтийн хураамжийн орлогыг харьяа орон нутгийн төсөвт тус тус төвлөрүүлээд байна.

Мөн дээрх хугацаанд (өссөн дүнгээр) хүү торгуулийн 44.1 сая төгрөгийн орлогыг орон нутгийн төсөвт төвлөрүүлсэн. Улсын төсвийн 100900012003 тоот харилцах дансанд визийн үйлчилгээний 5 ам.долларын 176.5 сая төгрөг төвлөрүүлсэн байна.

2.5.3. Худалдан авалт:

Төрийн хэмнэлтийн тухай хуульд нийцүүлэн Хууль зүй, дотоод хэргийн Сайдын А/118 дугаар тушаалаар шинэчлэн баталсан “2022 оны худалдан авах ажиллагааны төлөвлөгөө”-ний хэрэгжилтийг ханган ажиллаж байна.

2022 онд 6 төрлийн бараа, ажил үйлчилгээг худалдан авахаар төлөвлөснөөс хуулийн дагуу сонгон шалгаруулалтыг тухай бүр зохион байгуулж, 5 байгууллагатай гэрээ байгуулсан.

Баруун бүс дэх газрын үйлчилгээний цогцолбор барилгын ажил гүйцэтгэх, Багаж техник хэрэгсэл нийлүүлэх, Сувагчлал, Мэдээлэл технологийн үйлчилгээ, Нормын хувцас нийлүүлэх, Шатахуун нийлүүлэгчийг сонгон шалгаруулах тендерийг холбогдох хууль тогтоомжийн дагуу зохион байгуулж, гэрээ байгуулан үр дүнг tender.gov.mn сайтад байршуулж, гүйцэтгэлд хяналт тавин ажиллав.

Сангийн яамны www.publicinvestment.gov.mn сайтын PIMIS программд Баруун бүс дэх газрын үйлчилгээний цогцолбор барих барилгын ажил гүйцэтгэх гэрээг байршууллаа.

Байгууллагын эд хөрөнгийн тооллогыг холбогдох хууль тогтоомжийн дагуу хагас, бүтэн жилээр зохион байгуулж, орон нутаг дахь газруудын өмч хөрөнгийн хадгалалт, хамгаалалтад хяналт тавин Төрийн өмчийн бодлого зохицуулалтын газрын 2022 оны 449, А-1/1737 дугаар тогтоолд зааснаар эд хөрөнгийг бүртгэл тайланд тусгасан.

2.6. Хяналт-шинжилгээ, үнэлгээ, аудитын чиглэлээр:

2.6.1. Хяналт-шинжилгээ:

Бодлогын баримт бичиг, хууль тогтоомж, тогтоол шийдвэрийн хэрэгжилт, байгууллагын үйл ажиллагаанд давхардсан тоогоор нийт 49 удаагийн хяналт-шинжилгээ, үнэлгээ хийн тайлан гаргаж, удирдлагад тухай бүр танилцуулан холбогдох дээд шатны байгууллагад албан бичиг болон цахим системээр тайлагнаж ажиллалаа.

Тайлант хугацаанд холбогдох дээд шатны байгууллагуудад виз, зөвшөөрөл, иргэний харьяалал, хүүхэд үрчлэлт, олон улсын болон гадаад улсын төрийн бус байгууллагын салбар, төлөөлөгчийн газар, зөрчил шалган шийдвэрлэх үйл ажиллагааны талаарх нийт 38 удаагийн тайлан, гадаадын иргэдийн бүртгэл, хяналтын статистикийн 14 мэдээг хугацаанд нь хүргүүлж, мэдээллээр хангасан.

2.6.2. Нээлттэй өгөгдөл:

Засгийн газрын 2022 оны 232 дугаар тогтоолоор баталсан “Нээлттэй өгөгдлийн жагсаалт”-д тусгагдсан байгууллагад хамаарах 6 бүлгийн 11 төрлийн нээлттэй өгөгдлийг 2022 оны сар бүрээр боловсруулж, Төрийн нэгдсэн портал сайт (www.opendata.gov.mn)-д 11 дүгээр сарын 11-ний өдөр байршуулан сар бүр шинэчилж байна.

2.6.3. Аудит, нийцэл:

Дотоод аудитын 2022 оны төлөвлөгөөний дагуу санхүүгийн болон үйл ажиллагааны чиглэлээр 3, нийцлийн чиглэлээр 7, нийт 10 удаагийн төлөвлөгөөт аудитыг хийж, төв болон орон нутаг дахь нэгжүүдэд 7 удаагийн зөвлөмж хүргүүлэн хяналт тавьж байна.

Хууль зүй, дотоод хэргийн сайдын 1/1856 дугаар зөвлөмжийн хэрэгжилтийг хангах зорилгоор 2021 оны үнэлгээ, эрсдэлийг “Даргын дэргэдэх зөвлөл”-ийн 04 дүгээр сарын 22-ны өдрийн хуралд танилцуулж, “Эрсдэлийг сааруулах үйл ажиллагаа буюу хариу арга хэмжээний төлөвлөгөө”-г батлан хэрэгжилтийг ханган ажиллалаа.

Байгууллагын 2021 оны эрсдэлийн тайлан, 2022 оны эхний хагас жил, жилийн эцсийн эрсдэлийн тайлан болон Хууль зүй, дотоод хэргийн сайдын зөвлөмжийн хэрэгжилтийг тус тус Хууль зүй, дотоод хэргийн яаманд хүргүүлж, эрсдэлийн мэдээллийн цахим сан (mojha.unelgee.gov.mn)-д эрсдэлийг үнэлж, тайлагнан баталгаажуулалтыг хийв.

2.7. Хилийн боомт, орон нутгийн чиглэлээр:

Байгууллагын “Хөдөлмөрийн дотоод журам” шинэчлэгдсэнтэй холбогдуулан “Боомт, орон нутаг дахь нэгжийн ажиллах журам”-ыг байгууллагын даргын 2022 оны А/79 дүгээр тушаалаар шинэчлэн, “Ажил, үйлчилгээнд баримтлах заавар”-ыг мөн оны А/91 дүгээр тушаалаар шинээр тус тус баталлаа.

Боомтын өргөтгөл, шинэчлэлийн хүрээнд хилийн 8 боомтын ерөнхий төлөвлөгөөний зургийг баталгаажуулав.

Хойд бүс дэх газраас Дархан-Уул, Орхон, Сэлэнгэ, Хөвсгөл, Архангай, Булган аймагт үйл ажиллагаа явуулж буй гадаадын хөрөнгө оруулалттай болон гадаадын иргэнийг уригч аж ахуйн нэгж байгууллагын төлөөлөлд Гадаадын иргэний эрх зүйн байдлын тухай хууль, холбогдох журам болон байгууллагын цахим үйлчилгээг сурталчлах уулзалт, зөвлөгөөнийг Дархан хотод зохион байгуулж, тус арга хэмжээнд 26 байгууллагын 31 удирдах албан тушаалтан, төлөөлөл оролцжээ.

Агаарын замын боомт хариуцсан газар Төв аймгийн нутаг дэвсгэрт үйл ажиллагаа явуулдаг гадаадын хөрөнгө оруулалттай болон гадаадаас ажиллах хүч авч ажиллуулдаг аж ахуйн нэгж, байгууллагын төлөөлөл, хувийн хэргээр оршин сууж буй гадаадын иргэдэд “Хууль тогтоомж, байгууллагаас үзүүлж буй цахим үйлчилгээг сурталчлах өдөрлөг”-ийг зохион байгуулсан.

Агаарын замын боомт хариуцсан газар 04, 05 дугаар сард, Баруун бүс дэх газар 05 дугаар сард “Монгол бичгийн хичээл“-ийг тус бүр зохион байгуулсан бол Зүүн бүс дэх газар 01 дүгээр сараас эхлэн албан хаагчдыг 7 хоног тутам, Дорноговь аймаг дахь газар 04, 05 дугаар сард 3 дахь жилдээ зохион байгуулж албан хаагчдаа хамруулжээ. Монгол-Шведийн хамтарсан эх хэл соёлыг хөгжүүлэх төвтэй хамтран 09 дүгээр сараас эхлэн Баян-Өлгий аймаг дахь хэлтэс албан хаагчдаа үндэсний бичгийн сургалтад суралцуулж эхлэв.

“Монгол бичиг-III” үндэсний хөтөлбөрийн хүрээнд ”Үндэсний бичиг, үсгийн баяр”-ыг тохиолдуулан Дорноговь аймаг дахь газрын 19 албан хаагч “Гадаадын иргэний эрх зүйн байдлын тухай хууль”-ийг Монгол бичигт хөрвүүлснийг байгууллагын цахим хуудсанд нээлттэй байршуулж, олон нийтэд сурталчиллаа.

Монгол улсын Ерөнхийлөгчийн санаачилсан “Тэрбум мод” үндэсний хөдөлгөөний хүрээнд орон нутаг дахь нэгжүүд харьяалах нутаг дэвсгэртээ нийт 6 төрлийн 575 ширхэг мод тарьж, тогтмол усалгаа, арчилгааг хийж байна.

Үүнээс онцолбол, Хойд бүс дэх газар “Тэрбум мод” үндэсний хөдөлгөөнд нэгдэн Сэлэнгэ аймгийн Шаамар сумын нутаг дэвсгэрт 22500 м2 газрыг хашаалж байгууллагын нэрэмжит төгөл байгуулан 4 төрлийн 165 ширхэг мод (агч 50 ширхэг, монос 30 ширхэг, интоор 25 ширхэг, үхрийн нүд 60 ширхэг) тарьж арчилж байна.

Монгол Улсын Засгийн газраас хэрэгжүүлж буй “Хилийн үйлчилгээг сайжруулах бүс нутгийн төсөл”-ийн хүрээнд Сүхбаатар төмөр замын боомтыг олон улсын жишигт нийцүүлэн өргөтгөн шинэчлэх, хүчин чадлыг нэмэгдүүлэх бүтээн байгуулалтаар Азийн хөгжлийн банкны хөнгөлөлттэй зээлийн хөрөнгөөр 3600м2 талбай бүхий 6 давхар “Нэг цэгийн үйлчилгээний цогцолбор”-ыг ашиглалтад оруулахад бэлэн боллоо. Хойд бүс дэх газар уг цогцолборын нийт 445.9м2 талбай бүхий 15 өрөө тасалгааг эзэмшихээр төлөвлөгдөж, техник хэрэгсэл, тавилга эд хогшил худалдан авахад шаардлагатай 49,435,000 төгрөгийг Сэлэнгэ аймгийн засаг даргын 11 дүгээр сарын 04-ний өдрийн А/475 дугаар захирамжаар Засаг даргын үйл ажиллагааны хөтөлбөрийг хэрэгжүүлэх зардлаас шийдвэрлүүлэн ажиллалаа.

Улсын төсвийн хөрөнгө оруулалтаар 2022 онд Гадаадын иргэн, харьяатын газрын Баруун бүс дэх газрын албаны байрыг шинээр барих төсвийг хөрөнгө оруулалтын төсөвт тусган, “2022 оны Улсын төсвийн хөрөнгө оруулалтын төсөв”-т батлуулснаар барилгын ажлын явц 85.0 хувийн гүйцэтгэлтэй байна. Нийт 3 давхар 1142,61 м.кв талбай бүхий тухайн барилга нь 1, 2 дугаар давхарт албаны өрөө, 3 дугаар давхарт албан хаагчдын амьдрах орон сууцны зориулалттай төлөвлөгдсөн.

 ДАРГА Н.УУГАНБАЯР

ХЯНАСАН:

ЗАХИРГАА, УДИРДЛАГЫН

ГАЗРЫН ДАРГА Д.МӨНХБААТАР

НЭГТГЭСЭН:

ЗАХИРГАА, УДИРДЛАГЫН

ГАЗРЫН АХЛАХ МЭРГЭЖИЛТЭН Г.ГЭРЭЛТУЯА